Via Domitia
Via Domitia in Gallia prima viarum Romanarum fuit, ab anno 120 usque ad annum 118 a.C.n. a Gnaeo Domitio Ahenobarbo proconsule accurate munita. Iter a Narbone Vapincum usque in Itinerario Antonini describitur sub titulo "De Italia in Hispanias. A Mediolano Vapinco trans Alpes Cottias ... inde in Galleciam ad Legionem VII Geminam" (387,4-389,6). Hoc iter a Pyrenaeo viam inferiorem secutus est, sed via Domitia antiqua a summo Pyrenaeo iuxta Tropaeum Pompeii incepisse censetur. Iter a Vapinco Segusium usque in Itinerario describitur sub titulo "De Italia in Gallias: a Mediolano Arelate per Alpes Gottias" (339,6-344,2). In valle Rhodani via Domitia ad Ugernum oppidum duxit et Tarascone ab urbe rursus incepit, flumine scaphis ope transito. Iter Itinerarii iuxta Arelate flumen transivit; ibi pons e ratibus confectus est. Postea eodem loco Constantinus I imperator pontem e lapidibus aedificare iussit. De itinere a Pyrenaeo Narbonem vide Iter a Tarracone Narbonem. De itinere a Vapinco Segusium usque vide Iter per Alpes Cottias.